**ZAKON O REGISTRACIJI PRIVREDNIH I DRUGIH SUBJEKATA**

**RADNA VERZIJA**

**OBRAZLOŽENJE**

**I USTAVNI OSNOV ZA DONOŠENJE ZAKONA**

Ustavni osnov za donošenje Zakona o registraciji privrednih i drugih subjekata sadržan je u članu 16 stav 1 tačka 5 Ustava Crne Gore, kojim je propisano da se zakonom, u skladu sa Ustavom, uređuju pitanja od interesa za Crnu Goru.

**II RAZLOZI ZA DONOŠENJE ZAKONA**

Ovim zakonom uređuje se postupak registracije privrednih i drugih subjekata, stvarnih vlasnika i stečajne mase u Centralnom registru privrednih i drugih subjekata (u daljem tekstu: CRPS), sadržaj i način vođenja CRPS, javnost i objavljivanje podataka, kao i druga pitanja od značaja za postupak registracije.

Razlozi za donošenje Zakona o registraciji privrednih i drugih subjekata bi se moglo podijeliti u četiri grupe i to:

1. podnormiranost oblasti postupka registracije privrednih i drugih subjekata
2. usaglašavanje sa EU regulativom
3. kreiranje posebnih pravila registracionog postupka i ažurne i tačne baze podataka u CRPS
4. unapređenje poslovnog ambijenta kroz stvaranje uslova za brz i jednostavan postupak registracije.

Jedan od ključnih razloga za donošenje ovog zakona jeste podnormiranost u oblasti registracije privrednih i drugih subjekata, što proizvodi dosta nejasnoća u postupanju a onda i različitu i nejedinstvenu praksu kao i suprotna tumačenja. Do sada, registracija je Zakonom o prvirednim društvima (u daljem tekstu: ZPD) bila obuhvaćena kroz Dio Deveti – Registracija, koji se sastojao od 6 odredbi. Imajući u vidu kompleksnost i značaj postupka registracije, evidentno je da ova oblast nije dovoljno razrađena ZPD-om, te uprkos činjenici da je novi ZPD usvojen 2020. godine, dio koji se odnosi na registraciju privrednih subjekata se nije značajnije mijenjao. Sa druge strane, postoji niz odredbi kroz ZPD koji se odnose na registraciju u CRPS, s tim što su za neke oblike obavljanja djelatnosti odredbe manje ili više razrađene, dok za druge uopšte nijesu, što je upravo razlog različitog tumačenja i nejednakog postupanja u praksi. Cilj donošenja ovog zakona je da se sva pitanja koja se odnose na registraciju sistematizuju na jedno mjesto i propišu jasna pravila postupka od osnivanja, preko promjena do prestanka privrednog ili drugog subjekta. Dodatno, veoma je važno napomenuti da se, pored privrednih subjekata koji su prepoznati Zakonom o privrednim društvima (preduzetnik, ortačko društvo, komanditno društvo, društvo sa ograničenom odgovornošću, akcionarsko društvo i dio stranog društva), u CRPS registruju i subjekti koji nijesu prepoznati ZPD-om, a ne mogu se podvesti pod član 3 ovog Zakona („Ovaj zakon primjenjuje se i na privredna društva koja su osnovana u skladu sa posebnim zakonom i drugim propisom”). Tu se prije svega misli na: nevladine oranizacije, ustanove, kooperative, zadruge, i sl. Pored toga, određeni subjekti koji se registruju u CRPS ne obavljaju privrednu djelatnost (npr. javna ustanova) a imaju obavezu registracije u CRPS. To znači da za određene subjekte koji se registruju u CRPS ne postoje zakonske odredbe koje razrađuju postupak registracije tih subjekata, a kao što je prethodno navedeno ZPD se ne može primijeniti na njih. Pored odredbi ZPD-a koji se odnose na registraciju, postoji i Pravilnik o postupku registracije, bližoj sadržini i načinu vođenja Centralnog registra privrednih subjekata kojim je propisana dokumentacija koja se dostavlja za registraciju. Ipak, ono što je nedostajalo u pravnom okviru jeste da se “životni ciklus” privrednog ili drugog subjekta, sa aspekta registracije, opiše od početka (osnivanja), tokom trajanja (sve izmjene) do kraja (prestanka). Važno je istaći da je sistematizovanje registracije privrednih i drugih subjekata u jedan zakon racionalno rješenje. Jer, imajući u vidu da se u CRPS pored privrednih upisuju i drugi subjekti ali i stvarni vlasnici i stečajna masa, moglo se pristupiti izradi više propisa ili kreiranju nekoliko registara, što ne bi bilo praktično ni sa aspekta troškova.

 Prilikom izrade Zakona o registraciji privrednih i drugih subjekata, ukazala se potreba za usaglašavanjem sa EU regulativom. Konkretno, u ovom slučaju to se odnosi na Direktivu 2019/1151, koja se odnosi na osnivanje privrednih društava putem interneta, upis podružnica u registar i podnošenje dokumenata i informacija putem interneta. Jedan od najvažnijih zahtjeva direktive jeste omogućavanje osnivanja društava putem interneta i obezbjeđivanje što veće transparentnosti podataka i dokumenata koje se registru dostavljaju u postupku osnivanja, izmjene i brisanja. Dakle, važan segment rada i funckije CRPS-a, a koji je razrađen i direktivama EU su transparentnost, dostupnost, ažurnost i tačnost podataka. Takođe, novina je da shodno odredbama Direktive podaci i dokumenta moraju biti dostupni u registru, odnosno moraju se objavljivati na stranici registra a ne u Službenom listu kako je to do sada bio slučaj. Iako je to standard u drugim zemljama, CRPS do sada na svojoj zvaničnoj internet stranici nije pružao informacije o ukupnom broju privrednih i drugih subjekata, razvrstavao ih na aktivne i neaktivne, obezbjeđivao informacije o statističkim podacima i dodatnim analizama koje se odnose na privredne i druge subjekte koji se registruju u CRPS. Ovim Zakonom je sve navedeno predviđeno. Cilj je da se CRPS bude registar sa tačnim, ažurnim i javno dostupnim podacima koji će se pristupanjem Crne Gore Evrospkoj uniji moći povezati sa drugim registrima i razmjenjivati vjerodostojne podatke i dokumenta. Na taj način, daje se doprinos lakšoj integraciji Crne Gore u unutrašnje tržište Evropske unije, kao i rastu privlačnosti crnogorskog dijela unutrašnjeg tržišta za strane investicije i različite kompanije iz ostalih država članica.

 Postupak registracije privrednih i drugih subjekata je kompleksan i u tom smislu je važno propisati jasna pravila ovog postupka (koja se u mnogome razlikuju od upravnog postupka) kako bi se stekla pravna sigurnost a time obezbijedilo jedinstveno postupanje u praksi umjesto da se zbog nepostojanja jasnih pravila postupanje u praksi razlikuje zavisno od tumačenja pojedinaca. Takođe, ono što je suštinski važno za kvalitetnu bazu podataka CRPS-a, a jasno je da bez dobrih registara odnosno vjerodostojnih i ažurnih podataka u njima sistemi ne mogu funkcionisati , jeste uvođenje novih statusa aktivan/neaktivan/nežuran. Kao preduslov funkionisanja CRPS-a, važno je da baza podataka bude tačna tj. ažurna i potpuna. Važeća regulativa ne daje osnov za „čišćenje“ baze. Prvenstveno, sve zemlje iz regiona koje su imale sličan slučaj kao Crna Gora da u registru postoji veliki broj neaktvinih „ghost“ preduzeća, odradile su proces velikog „čišćenja“ baze, za koju su osnov našli u zakonom defsinisanim procedurama. Makedonija je taj proces započela 2006. godine, Srbija 2012. godine, i taj proces je podrazumijevao akciju cijele države i besplatnu preregistraciju svih subjekata. Ukratko, firme koje se nisu preregistrovale u zakonskom roku, dobile su status „neaktivan“, registar bi pokrenuo postupak prinudne likvidacije, objavio oglas za povjerioce koji je trajao i do godinu dana, i nakon toga bi se društvo brisalo iz registra. U Sloveniji je osnov za prindunu likvidaciju i nemogućnost dostavljanja na datu adresu nakon drugog puta, kada se po službenoj dužnosti pokreće postupak. U Sloveniji postupak vodi sud, s tim što Slovenija nije imala veliko „čišćenje“ baze, jer se baza redovno ažurira.

Postupak registracije privrednih subjekata predstavlja jedan od najvažnijih segmenata poslovnog ambijenta i ključnih indikatora za praćenje konkurentnosti zemlje. Jednostavan i brz registracioni postupak utiče na stvaranje povoljnog poslovnog okruženja i dobre investicione klime. Dosadašnji pravni okvir koji je regulisao ovu oblast nije na pravi način reflekatovao značaj registracionog postupka. Ovim zakonom takođe postavljeni su svi preduslovi za potpunu elektronsku registraciju privrednih i drugih subjekata koja je propisana kao jedna od strukturnih mjera Programa ekonomskih reformi za 2022-2024. godinu.

**III USAGLAŠENOST SA EVROPSKIM ZAKONODAVSTVOM I POTVRĐENIM MEĐUNARODNIM KONVENCIJAMA**

U pripremi Zakona korišćena su komparativna iskustva zemalja u regionu, kao i iskustva razvijenih zemalja. Izrada ovog Zakona, s obzirom na predmet regulisanja, podrazumijeva potpuno usklađivanje njegovog teksta sa odredbama sljedećih kompanijskih direktiva iz prava Evropske unije:

* Direktiva 2017/1132/EU Evropskog parlamenta i Savjeta o određenim aspektima kompanijskog prava, od 14. V 2017. godine.
* Direktiva 2019/1151/EU Evropskog parlamenta i Savjeta o izmjeni Direktive (EU) 2017/1132 u pogledu upotrebe digitalnih alata i postupaka u pravu društava

**IV OBJAŠNJENJE OSNOVNIH PRAVNIH INSTITUTA**

Kao odraz sadržaja i složenosti materije koja je predmet uređenja predmetnog teksta, predlog zakona sadrži sedam poglavlja.

**Poglavlje I - OSNOVNE ODREDBE**

**U poglavlju I. Osnovne odredbe - (čl. 1-22), uređeni su predmet zakona, upotreba rodno osjetljivog jezika, te pojam, defincija CRPS-a, sastavni dio CRPS-a, načela registracije, javnost podataka i uvid u CRPS, objavljivanje registrovanih podataka u CRPS, odgovornost za istovjetnost i vjerodostojnost i tačnost podataka, subjekti registracije, ustanova, javne ustanove, privatne ustanove, registracioni broj, evropski jedinstveni identifikator za privredne subjekte, status privrednih i drugih subjekata u CRPS, ostali statusi privrednih i drugih subjekata u CRPS, dodjeljivanje statusa neaktivan, dodjeljivanje statusa neažuran, ponovno dodjeljivanje statusa aktivan i shodna primjena zakona.**

**Odredbom člana 1** Zakona o registraciji privrednih i drugih subjekata (u daljem tekstu: Zakon), propisano je da Zakon uređuje postupak registracije privrednih i drugih subjekata, stečajnih masa i stvarnih vlasnika Centralnom registru privrednih i drugih subjekata, (u daljem tekstu: CRPS), sadržaj i način vođenja CRPS, javnost i objavljivanje podataka, kao i druga pitanja od značaja za postupak registracije.

**Odredbama člana 2** propisano je daizrazi koji se u Zakonu koriste za fizička lica u muškom rodu podrazumijevaju iste izraze u ženskom rodu.

**Odredbama člana 3** utvrđeni pojmovi koji su od značaja za primjenu Zakona.

**Članom 4** utvrđena je definicija CRPS-a, sadržaj CRPS-a kao i organ nadležan za vođenje CRPS-a.

**Članom 5** propisano je šta se smatra sastavnim dijelom CRPS-a, odnosno da se se pored baze podataka sastavnim dijelom smatra i zbirka dokumenata koja se sastoji od originalne dokumentacije koja se prilaže uz registracionu prijavu, šta se smatra originalnom dokumentacijom, kao i obaveza CRPS-a da dokumenta dostavljena u paprinom obliku u najkraćem roku pretvori u elektronski oblik.

**Članom 6** utvrđena su načela registracije i to: formalnosti, ažurnosti, javnosti i dostupnosti podataka i dokumenata, pretpostavke tačnosti i savjesnosti i vremenskog redosljeda. Cilj propisavanja načela je da se obezbijedi efikasan i brz registracioni postupak.

**Članovima 7 i 8** obuhvaćeni su javnost podataka i uvid u CRPS kao i objavljivanje registrovanih podataka u CRPS. Cilj propisivanja ovih instituta jeste obezbjeđivanje što veće transparentnosti podataka i dokumenata koji se nalaze u CRPS. Tako je propisano da se uvid u registrovane podatke može vršiti u bilo koje vrijeme pristupom internet stranici CRPS-a, dok se uvid u zbirku isprava i kopiranje spisa predmeta može vršiti svakog radnog dana, u toku radnog vremena u prostorijama CRPS-a, na osnovu pisanog zahtjeva i uz naknadu.

Novinu predstavlja uvođenje obaveze objaljivanja velikog obima podataka na zvaničnoj internet stranici CRPS-a kao i odredba da registracija proizvodi pravno dejstvo prema trećim licima danom objavljivanja na zvaničnoj internet stranici CRPS-a. Potrebno je istaći da je jedan od zahtjeva Direktive 2019/1151 o izmjeni Direktive (EU) 2017/1132 u pogledu upotrebe digitalnih alata i postupaka u pravu društava da države članice osiguravaju da se objavljivanje dokumenata i informacija iz člana 14 Diirektive sprovodi tako što ih čine javno dostupnim u registru. Dodatno, navedenom Direktivom je propisano da u slučaju bilo kakvih odstupanja navedenih u članu 16 Direktive, prednost treba dati dokumentima i informacijama koji su dostupni u registru.

**Članom 9** propisana je odgovornost nadležnog organa za registraciju za istovjetnost podataka koji su upisani u CRPS sa podacima iz registracione prijave, koji su mu dostavljeni od strane podnosica registracione prijave. S druge strane, podnosilac registracione prijave odgovoran je za vjerodostojnost i tačnost podataka i dokumenata koje dostavlja nadležnom organu za registraciju i propisana je njegova obaveza da potpiše da je krivično i materijalno odgovoran za vjeorodostojnost dostavljenih podataka i dokumenata. Dakle, važno je razdvojiti odgovornost zaposelnih u registru, odnosno ograničiti je do nivoa odgovornosti za istovjenost dok će podnosilac registracione prijave biti odgovoran za istinost tj. vjerodostojnost I tačnost podataka i dokumenata koji se podnose nadležnom organu za registraciju.

**Članom 10** definisano je ko se, u skladu sa Zakonom, smatra subjektom registracije. U tom smislu, subjekti registracije su:

1. privredna društva, preduzetnik i dio stranog društva, koji se u daljem tekstu zakona vode pod zajedničkim nazivom - privredni subjekti. Prethodno je iz razloga da bi se pojam privrednih subjekata uskladio sa Zakonom o privrednim društvima, odnosno pod privrednim subjektima su ovim zakonom obuhvaćeni oni subjekti koji obavljaju privrednu djelatnost shodno Zakonu o privrednim društvima.
2. drugi pravni subjekti koji, shodno posebnim propisima, imaju obavezu registracije u CRPS (ustanove, zadruge, kooperative, komore, itd.). Imajući u vidu da se veliki broj subjekata koji nijesu obuhvaćeni Zakonom o privrednim društvima registruju u CRPS, shodno posebnim propisima, stvorila se potreba da se i ti subjekti prepoznaju ovim Zakonom. Imajući u vidu da neki od subjekata ne obavljaju privrednu djelatnost, to su oni obuhvaćeni nazivom „drugi subjekti“. Dodatno, ovdje su navedeni oni subjekti na koje se ne može primijeniti član 3 Zakona o privrednim društvima.
3. Pored privrednih i drugih subjekata, posebnim propisima je definisana obaveza registracije u CRPS stvarnih vlasnika i stečajne mase.

**Članom 11-13** propisano je da se u CRPS registruju ustanove. Stavom 2 ovog članarazvrstane su ustanove u zavisnosti od djelatnosti koju obavljaju. Članom 12 data je definicija javne ustanove, dok je članom 13 data definicija privatne ustanove.

**Članom 14** propisano je da svaki privredni ili drugi subjekat prilikom registracije osnivanja u CRPS dobija registarski broj, šta sadrži registarski broj, kao i obavezu da se prilikom svake registracije privrednom i drugom subjektu dodjeljuje i broj promjene. Dodatno, propisano je da će bliži sadržaj identifikacionog broja i način vođenja šifrarnika, propisati nadležno ministarstvo.

**Član 15** utvrđuje da privredni subjekti pored registarskog broja moraju sadržati i evropski jedinstveni identifikator („EUID“) koji će biti zajednički za sve privredne subjekte registrovane u Crnoj Gori. Cilj dodjeljivanja EUID-a je da bi se se preko sistema interkonekcije registara privrednih subjekata nesporno moglo ustanoviti da su ti privredni subjekti registrovani u Crnoj Gori.

**Članom 16-20** propisuje se obaveza dodjeljivanja statusa privrednim i drugim subjektima**.** Status privrednih i drugih subjekata se po prvi put uvodi a cilj dodjeljivanja statusa u slučaju neispunjavanja zakonskih obveza je prije svega da, svako zainteresovano lice uvidom u bazu može imati informaciju da društvo ne posluje redovno/aktivno s jedne strane, a sa druge strane CRPS-u bi ovo bio dobar osnov za „čišćenje baze“. Dodatno, Direktiva 2019/1151 Evropskog parlamenta i Vijeća o izmjeni Direktive (EU) 2017/1132 u pogledu upotrebe digitalnih alata i postupaka u pravu društava predviđa da bi podaci o statusu društava trebalo biti besplatno dostpuni u registru.

**Članom 16** propisano je da se prilikom registracije osnivanja privrednim i drugim subjektima dodjeljuje status aktivan kao i da je taj status javan. Dodatno, članom 16 je propisano da se privrednim i drugim subjektima može dodijeliti i drugi status, koji je razrađen članom 17.

**Članom 17** propisano je da se pored statusa aktivan mogu dodijeliti i drugi statusi i to:

1. u stečaju, sa naznakom vrste stečaja;
2. u likvidaciji, sa naznakom vrste likvidacije;
3. neaktivan, sa naznakom razloga dodjele statusa;
4. neažuran, sa naznakom razloga dodjele statusa;
5. obrisan, sa naznakom koji postupak je sproveden.

**Članom 18** propisano je da se status neaktivan privrednim i drugim subjektima dodjeljuje po službenoj dužnosti kada, po isteku kalendarske godine u kojoj je bio dužan da dostavi godišnji finansijski izvještaj, isti ne dostavi nadležnom organu. Takođe je propisana obaveza nadležnog organa da objavi spisak neaktivnih privrednih i drugih subjekata zaključno sa 31. januarom na zvaničnoj internet stranici CRPS-a.

**Članom 19** propisano je da se status neažuranprivrednim i drugim subjektima dodjeljuje po službenoj dužnosti, ako ne dostavi u roku od 30 dana, od isteka zakonom propisanog roka, izmjenu podatka, koje je bio dužan dostaviti radi njegove registracije u CRPS. Takođe je propisana obaveza nadležnog organa da objavi spisak neažurnih privrednih i drugih subjekata zaključno sa 30. septembrom na zvaničnoj internet stranici CRPS-a.

**Član 20 propisuje da se status aktivan ponovo može dodijeliti** privrednom i drugom subjektu sa statusom neaktivan ili neažuran, ako ispuni obavezu propisanu u članu 18 i 19 ovog zakona i o tome obavijesti nadležni organ za registraciju, u roku od 3 radna dana.

**Član 21** utvrđuje da se na pitanja koja se odnose na postupak registracije, a koja ovim zakonom nisu posebno uređena, primjenjuje zakon kojim se uređuje upravni postupak.

**U poglavlju II. Postupak registracije (član 22-38) uređeni su: pokretanje postupka, registraciona prijava, pokretanje postupka podnošenjem registracione prijave, potvrda o prijemu registracione prijave, podnosilac registracione prijave za privredne subjekte, podnosilac registracione prijave za druge subjekte, podnosilac registracione prijave za registraciju stvarnih vlasnika, podnosilac registracione prijave za registraciju stečajne mase, ispitivanje uslova za postupanje po registracionoj prijavi, donošenje, sadržaj i dostavljanje rješenja o registraciji, rješenje o odbijanju registracije, registracija rezervacije naziva, obustava postupka, povraćaj u pređašnje stanje, prethodno odobrenje, ispravka podatka u CRPS, žalba na rješenje.**

**Članom 22** propisano je da se postupak registracije u CRPS za privredne i druge subjekte pokreće podnošenjem registracione prijave elektronski, neposredno, putem pošte ili po službenoj dužnosti.

**Članom 23** odnosi se na registracionu prijavu. Kako je propisano stavom 1 ista se može podnijeti elektronski ili u štampanom obliku. Stavom 2 je utvrđeno da pored obrasca za unos podataka, registraciona prijava sadrži i uputstvo za korišćenje. Stav 3 definiše da bliži sadržaj registracione prijavepropisuje nadležno ministarstvo i čini sastavni dio podzakonskog akta kojim se utvrđuje dokumentacija potrebna za registraciju privrednih i drugih subjekata, stečajne mase i stvarnih vlasnika.

**Članom 24** propisano je da se pored registracione prijave dostavlja i propisana dokumentaciju u originalu, ovjerenom prepisu ili u ovjerenoj kopiji, koja ukoliko se podnosi elektronskim putem smatra se potpisanom ukoliko je potpisana od strane ovlašćenog lica. Takođe, novinu predstavlja odredba da se za akta Vlade Crne Gore umjesto original dokumentacije može dostaviti objava iz „Službenog lista“ Crne Gore.

Stavom 3 propisano je da podnosilac registracione prijave može dopuniti prijavu i prateću dokumentaciju do donošenja rješenja o registraciji ili o odbijanju registracije. Dodatno, propisano je da kada se registraciona prijava podnosi u elektronskoj formi, elektronski potpis ima istovjetan značaj i zamjenjuje ovjeru potpisa na papirnim dokumentima, dok kada se registraciona prijava podnosi putem pošte, kao datum i vrijeme podnošenja prijave uzimaju se datum i vrijeme prijema prijave u nadležni organ za registraciju. Važno je istaći da se ovo pravilo razlikuje od uobičajenog pravila da se dan predaje na poštu smatra danom predaje nadležnom organu iz razloga veoma kratkog roka za postupanje po registracionoj prijavi (tri radna dana) ali i činjenici da rok teče od dana podnošenja registracione prijave, što bi u najvećem broju slučajeva u praksi rezulatiralo propuštanjem rokova od strane CRPS-a, imajući u vidu praznike, neradne dane, vrijeme potrebno da dostavu od strane Pošte.

**Član 25** utvrđuje da nadležni organ za registraciju, nakon prijema registracione prijave, izdaje potvrdu o prijemu registracione prijave sa spiskom predate dokumentacije.

**Članom 26 i 27, 28 i 29** propisano je ko se smatra licem ovlašćenim za podnošenje registracione prijave za privredne ,odnosno druge subjekte, stvarne vlasnike i stečajnu masu u zavisnosti od obavljanja djelatnosti ili statusa privrednog subjekta, kao što su stečaj i likvidacija. Dodatno, propisano je da podnosilac registracione prijave za privredne, odnosno druge subjekte može ovlastiti drugo fizičko lice da registracionu prijavu dostavi organu nadležnom za registraciju i to lice odgovara podnosiocu registracione prijave za eventualnu štetu.

**Članom 30** utvrđena je obaveza nadležnog organa da ispita ispunjenost uslova za postupanje po registracionoj prijavi. Uslovi koji moraju biti ispunjeni su sadržani u tački 1-8 ovog člana.

**Članom 31** propisano je donošenje, sadržaj i dostavljanje rješenja, kao i rokovi.Takođe, propisano je da će nadležni organ za registraciju izvšiti registraciju u roku od tri radna dan kao i mogućnost da postupi i po neblagovremenoj registracionoj prijavi, uz obavezu podnošenja prekršajne prijave nadležnom organu, u roku od 7 dana od dana registracije. U stavu 4 propisano je da se rješenjem o registraciji određuje i poreski identifikacioni broj i carinski broj obveznika carine, u skladu sa zakonom.

**Član 32** utvrđuje da će ukoliko nijesu ispunjeni uslovi za registraciju, nadležni organ donijetirješenje o odbijanju registracije, u roku od tri radna dana od dana podnošenja prijave.

**Članom 33 propisano je da će** nadležni organ za registraciju rezervisati naziv za isključivu upotrebu podnosioca prijave i to na period od 60 dana koji se ne može produžiti, a nakon isteka tog perioda će se smatrati da je naziv slobodan.

**Članom 34** propisano je da podnosilac registracione prijave može odustati od registracionog postupka do donošenja rješenja o registraciji, te da je o tome dužan da podnese zahtjev za obustavu postupka a o čemu nadležni organ za registraciju donosi rješenje.

**Članom 35** propisano je da u postupku registracije, za slučaj propuštanja rokova utvrđenih ovim zakonom, stranka ne može podnijeti predlog za povraćaj u pređašnje stanje. Ovo pravilo je uspostavljeno zbog specifičnosti registracionog postupka i kratkih rokova za odlučivanje.

**Članom 36** propisano je da se posebnim zakonom može usloviti registracija u CRPS izdavanjem prethodnog odobrenja, saglasnosti ili drugog akta nadležnog organa. Dodatno, propisana je obaveza nadležnog organa iz stava 1 ovog člana da po službenoj dužnosti, u roku od 7 dana od dana izdavanja odobrenja, saglasnosti ili drugog akta isto dostavi nadležnom organu za registraciju.

**Član 37** uređuje da se može vršiti ispravka podataka tehničkog karaktera, u CRPS, te se utvrđuje šta se smatra pod ispravkom koja je tehničkog karaktera. Dodatno, utvrđuje se rok od tri radna dana u kojem je potrebno izvršiti ispravku, bilo da je podnijet zahtjev ili organ postupa po službenoj dužnosti. Takođe, propisan je rok i način dostave rješenja o ispravci podatka.

**Članom 38** propisano je da se protiv rješenja nadležnog organa za registraciju, može izjaviti žalba nadležnom ministarstvu, u roku od 15 dana od dana objavljivanja rješenja na zvaničnoj internet stranici CRPS-a, te da žalba ne odlaže izvršenje rješenja. Dodatno, propisana je i upućujuća norma, odnosno da se postupak po žalbi sprovodi u skladu sa odredbama zakona kojim se uređuje upravni postupak.

**U poglavlju III. Podaci iz CRPS-a (39-42) uređeni su: podaci i dokumenta koja se upisuju i objavljuju na zvaničnoj internet stranici CRPS-a, pristup dokumentima i podacima upisanim u CRPS i zabilježba.**

**Članom 39** propisano je koji se podaci i dokumenta upisuju i objavljuju na zvaničnoj internet stranici CRPS-a. Važno je napomenuti da je jedan od glavnih zathjeva Direktive 2019/1151 povećanje transparentnosti odnosno dostupnosti podataka koji se objavljuju u registru. Dodatno, Direktviom se taksativno navodi šta od podataka odnosno dokumenata mora biti javno dostupno u registru. U skladu sa tim je i formulisan i član 39. konkretno, propisano je da se pored podataka iz registracione prijave u CRPS upisuju i objavljuju i: - registraciona prijava (na crnogorskom i engleskom jeziku); pravila o osnivanju privrednih društava; Pravilnik o bližem sadržaju registracione prijave i dokumentaciji potrebnoj za registraciju privrednih i drugih subjekata, stvarnih vlasnika i stečajne mase u CRPS; pravilnik kojim se uređuje kriterijumi i visina naknade za registraciju privrednih subjekata, stvarnih vlasnika i stečajne mase u CRPS; pravilnik kojim se uređuje bliži sadržaj identifikacionog broj i šifrarnika; odluka o osnivanju i statut; odluke o izmjeni statuta; imenovanja, prestanak obavljanja funkcije i promjene podataka o licima u privrednom i drugom subjektu; podatak o državljanstvu osnivača, promjene sjedišta privrednog i drugog subjekta; da li je ovlašenje za zastupanje pojedinačno ili kolektivno; da li je ovlašćenje za zastupanje ograničeno ili neograničeno; iznos upisanog osnovnog kapitala; finansijski iskazi za svaku finansijsku godinu; započinjanje i okončanje postupka likvidacije ili stečaja privrednog ili drugog subjekta; sudsku odluku kojom je utvrđena ništavost osnivačkog akta privrednog ili drugog subjekta; imenovanja likvidatora odnosno stečajnog upravnika podatke o njima i njihovih ovlašćenja, osim ako ta ovlašćenja izričito i isključivo proizlaze iz zakona ili statuta privrednog, ili drugog subjekta; uslovi za člana upravnog odbora, nadzornog odbora, odbora direktora; zabilježbe i druge podatke od značaja za postupak registracije.

**Član 40** uređuje pristup dokumentima i podacima upisanim u CRPS. Kako je propisano, nadležni organ za registraciju će po zahtjevu podnosioca, koji može biti u elektronskom ili papirnom obliku izdati elektronske ili štampane kopije dokumenata i podataka iz člana 39 ovog zakona, osim ako su isti dostavljeni prije 1. januara 2012. godine. Ovaj član je uveden radi usklađivanja sa Direktivom 2019/1151 a ima za cilj povećanje transparentnosti i dostupnosti podataka i dokumenata iz registra.

**Članom 41** propisano je da se upis i objavljivanje zabilježbe vrši na osnovu prijave ili po službenoj dužnosti, u roku od tri radna dana od dana dostavljanja prijave ili saznanja, te da je nadležni organ za registraciju dužan je da nakon upisa zabilježbe u CRPS, podatke objavi na zvaničnoj internet stranici CRPS-a i učini ih dostupnim kroz izvod ili donese rješenje o odbijanju ako zahtjev smatra neosnovanim.

**U poglavlju IV Naknade za registraciju** (član 42) uređuje se obaveza plaćanje naknada za postupak registracije, objavljivanje, rezervacije naziva, uvid i kopiranje spisa, zabilježbe, izdavanje potvrda i izvoda, evidenciju ostavke, postupanje po zahtjevu i slično. Obaveza plaćanja naknade nastaje danom podnošenja registracione prijave, odnosno danom podnošenja zahtjeva. Dodatno, utvrđeno je da će kriterijume za određivanje naknade i visinu naknade propisati nadležno ministarstvo kao i da sredstva od naknada čine prihod Budžeta Crne Gore.

**U poglavlju V Nadzor** (član 43) utvrđeno je da nadzor nad sprovođenjem ovog zakona i propisa donijetih na osnovu ovog zakona vrši nadležni organ.

**U poglavlju VI Kaznene odredbe** (član 44) propisane su kazne u iznosu od 500 eura do 20.000 eura za privredni ili drugi subjekat izuzev preduzetnika. Za odgovorno lice u privrednom ili drugom subjektu, izuzev preduzetnika propisana je novčana kazna od 30 eura do 2.000 eura. Za preduzetnika propisana je novčana kazna od 150 eura do 6.000 eura.

**U poglavlju VII Prelazne i završne odredbe** uređena su pitanja usklađivanja organizacije (član 45) i donošenje podzakonskih akata (član 46). Kad je riječ o završnim odredbama, uređeno je pitanje primjena odredbi i stupanje na snagu zakona i pojedinih posebnih odredbi (članovi 47 i 48).